***Avots: Ārlietu ministrijas Preses un informācijas nodaļa***

**Eiropas Cilvēktiesību tiesa izbeidz tiesvedību lietā „Pancers pret Latviju”**

**23.07.2015**

Eiropas Cilvēktiesību tiesa (Tiesa) ir pieņēmusi galīgo lēmumu lietā Pancers pret Latviju, atzīstot iesniegto sūdzību par nepieņemamu tālākai izskatīšanai pēc būtības un izbeidzot tiesvedību šajā lietā. Tiesas lēmums ir galīgs un nepārsūdzams.

Savā 2006.gada 8.februāra pieteikumā 1965.gadā dzimušais Latvijas pilsonis Viktors Pancers, atsaucoties uz Konvencijas 5.pantu, sūdzējās par viņam piemērotā apcietinājuma tiesiskumu (Konvencijas 5.panta 1.punkta c) apakšpunkts), apcietinājuma ilgumu (Konvencijas 5.panta 3.punkts) un apcietinājuma tiesiskuma kontroles efektivitātes trūkumu (Konvencijas 5.panta 4.punkts). Savukārt atsaucoties uz Konvencijas 6.pantu (tiesības uz taisnīgu tiesu, tai skaitā samērīgu tiesvedības ilgumu) V.Pancers sūdzējās par nesamērīgi ilgo kriminālprocesu septiņu gadu, divu mēnešu un sešu dienu garumā.

Tiesa visas augšminētās sūdzības noraidīja. Tiesa piekrita Latvijas valdības paustajai nostājai, ka pēc pirmās instances tiesas notiesājošā sprieduma V.Pancera apcietinājuma tiesiskums bija vērtējams Konvencijas 5.panta 1.punkta a) apakšpunkta kontekstā un kā tāds tas bija atzīstams par tiesisku. Secinot augšminēto, Tiesa kā nepamatotu noraidīja V.Pancera sūdzību par apcietinājuma ilgumu, jo apcietinājuma, kas piemērots ar notiesājošu spriedumu, ilgums nevar tikt vērtēts Konvencijas 5.panta 3.punkta kontekstā. Tāpat Tiesa noraidīja sūdzību par apcietinājuma kontroles efektivitātes trūkumu, jo tā tika nodrošināta ar pirmās instances tiesas spriedumu, kā arī tam sekojošās apelācijas un kasācijas tiesvedības ietvaros. Savukārt iesniedzēja sūdzība par apcietinājuma ilgumu pirms pirmās instances tiesas notiesājošā sprieduma bija iesniegta novēloti.

Visbeidzot, atsaucoties uz tās lēmumu lietā Trūps pret Latviju un piekrītot Latvijas valdības izvirzītajam argumentam, ka V.Pancers nebija izmantojis nacionālajā līmenī pieejamos tiesību aizsardzības mehānismus, Tiesa noraidīja sūdzību par kriminālprocesa ilgumu. Tiesa atkārtoti uzsvēra, ka Kriminālprocesa likuma 14.pants, kā to apliecināja nacionālo tiesu prakse, ietvēra tiesību aizsardzības mehānismu nesamērīgi ieilguša kriminālprocesa gadījumā. Proti, minētā norma paredzēja iespēju izbeigt nesamērīgi ieilgušu kriminālprocesu vai iespēju ņemt šo apstākli vērā, nosakot galīgo sodu. Turklāt šīs normas piemērošana nebija ierobežota laikā.

Pilns 2015.gada 23.jūlija Tiesas lēmuma teksts angļu valodā ir pieejams [Tiesas tiešsaistes vietnē](http://hudoc.echr.coe.int/sites/eng/Pages/search.aspx). Lai atrastu lēmumu, Tiesas datu bāzes izvērstās meklēšanas sadaļā (ADVANCED SEARCH) jāievada pieteikuma numurs (6670/06).